สังคมข่าวหุ้น
ดัชนีตลาดหุ้นไทยวานนี้ (20 ธ.ค.) ปิดที่ระดับ 1,604.44 จุด ลบ -13.76 จุด (-0.85%) มูลค่าการซื้อขาย 58,700.96 ล้านบาท
ดัชนีตลาดหุ้นไทยวานนี้ (20 ธ.ค.) ปิดที่ระดับ 1,604.44 จุด ลบ -13.76 จุด (-0.85%) มูลค่าการซื้อขาย 58,700.96 ล้านบาท
20 ธ.ค. 2565

ดัชนีตลาดหุ้นไทยวานนี้ (20 ธ.ค.) ปิดที่ระดับ 1,604.44 จุด ลบ -13.76 จุด (-0.85%) มูลค่าการซื้อขาย 58,700.96 ล้านบาท
“วีรเวช ศิริชาติไชย” รองผู้จัดการใหญ่ สายสนับสนุนองค์กร บมจ.บริหารสินทรัพย์ฯ (BAM) ช่วงนี้เดินสายเป็นตัวแทนชาว BAM ทำความดีอย่างต่อเนื่อง ล่าสุด ได้ร่วมมอบอุปกรณ์การแพทย์และกระดูกจำลองในการฝึกหัดรวมมูลค่า 331,280 บาท ให้กับโรงพยาบาลเลิดสิน เพื่อใช้ฝึกอบรมเชิงปฏิบัติการ ด้านแก้ไขความผิดรูปของกระดูก สำหรับแพทย์ออร์โธปิดิกส์ และส่งเสริมการปฏิบัติงานของบุคลากรทางการแพทย์ ให้เกิดประสิทธิภาพในการรักษาพยาบาล ช่วยสร้างสังคมอย่างยั่งยืนต่อไป สมกับเป็นหุ้นน้ำใจงามจริง ๆ เจ้าค่ะ
“ณัฐสิทธิ์ สุนทราณู” ควง “สรชัช ศรีลมูล” ผู้บริหารสูงสุดผ่ายการตลาดบัตรเครดิต บมจ.บัตรกรุงไทย (KTC) เปิดตัวแคมเปญพิเศษ “KTC MASTERCARD Weekend Cash Back” หวังกระตุ้นยอดการใช้จ่ายช่วงปลายปี  ที่ห้างสรรพสินค้าเซ็นทรัลและห้างสรรพสินค้าโรบินสัน ทุกวันศุกร์ วันเสาร์ และวันอาทิตย์ งานนี้ รับเครดิตเงินคืนแบบจุก ๆ เลยนะเจ้าคะ เพราะได้คืนสูงสุดถึง 19,500 บาท แถมมั่นใจว่า การออกแคมเปญดังกล่าวจะส่งผลให้ยอดรวมการใช้จ่ายผ่านบัตรเครดิตเคทีซี มาสเตอร์การ์ด ปรับตัวสูงขึ้น 50% ฟังแบบนี้แล้ว หุ้น KTC พุ่งไหมจ๊ะ
“ธนารัตน์ งามวลัยรัตน์” มือหนึ่งแบงก์ ธ.ก.ส. พ่อพระของชาวเกษตรกร ล่าสุด ประกาศตรึงอัตราดอกเบี้ยเงินกู้สำหรับเกษตรกร สถาบันเกษตรกรและผู้ประกอบการทางการเกษตรอย่างต่อเนื่อง โดยให้เหตุผลว่าต้องการบรรเทาภาระให้กับลูกค้าในช่วงเศรษฐกิจชะลอตัว แค่นี้ยังไม่พอนะเจ้าคะ เพื่อสนับสนุนการออมและเพิ่มผลตอบแทนให้กับลูกค้า จึงปรับขึ้นอัตราดอกเบี้ยเงินฝากออมทรัพย์และเงินฝากประจำสูงสุด 0.20% ต่อปี โดยมีผลตั้งแต่วันที่ 19 ธ.ค. 2565 เป็นต้นไปจ๊ะ
“ต่อ อินทวิวัฒน์” ประธานเจ้าหน้าที่พัฒนาธุรกิจ บลจ.พรินซิเพิล หลังหายหน้าหายตาไปนาน จนไม่กี่วันมานี้ ได้เป็นตัวแทนชาวพรินซิเพิล สานต่อโครงการกิจกรรมเพื่อสังคมภายใต้แนวคิด Learn More, Earn More, Save More ด้วยการสนับสนุนความช่วยเหลือต่อเนื่องแก่เด็กนักเรียนของโรงเรียน โบว์มอนท์ ร่วมพัฒนา จังหวัดชัยภูมิ เพื่อนำไปใช้ประโยชน์ด้านการศึกษา หลังจากที่เคยสนับสนุนการสร้างศูนย์คอมพิวเตอร์ภายในโรงเรียน เมื่อปี 2563 และมอบเงินบริจาคที่ได้จากการโอนสิทธิวันพักผ่อนประจำปีของพนักงาน บลจ.พรินซิเพิล เมื่อปี 2564 อนุโมทนาบุญด้วยนะเจ้าคะ
“วุฒิเลิศ สุวรรณศรี” ผู้บริหารคนขยันแห่งค่ายที ไลฟ์ ประกันชีวิต งานนี้ เพื่อให้ลูกค้าไม่ขาดตอนสร้างผลตอบแทนสูงพ่วงความคุ้มครองแบบสุดปัง ด้วย “ประกันออมทรัพย์ Fast Saving 2/1” ออมสั้น 2 ปี รับเงินคืนเร็วทุก ๆ 6 เดือน ชู รับผลประโยชน์ทั้งหมดเมื่อครบกำหนดสัญญา 102% ของจำนวนเงินเอาประกันภัย หรือ ผลตอบแทน 2 ปี สูงถึง 2.59% เมื่อเปรียบเทียบกับเงินฝากประจำของธนาคารพาณิชย์ หรือเทียบเท่ากับผลตอบแทน 2.20% ที่ปังไปอีก ผลประโยชน์ไม่ต้องเสียภาษี พร้อมรับความคุ้มครองกรณีเสียชีวิต 110% ของจำนวนเงินเอาประกันภัย ใครที่กำลังมองหาผลตอบแทนสูงพ่วงคุ้มครองชีวิต อย่าลืมแคมเปญนี้น๊า
“จารุชา สติมานนท์” ผู้บริหารมือหนึ่ง บริษัท ดับบลิวเอชเอ อินดัสเตรียล รีท แมนเนจเม้นท์ จำกัด ในฐานะผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์ดับบลิวเอชเอ อินดัสเตรียล (WHAIR) การันตียีลด์ปี 2566 เด้งแตะ 8.9% แน่นอน หลังนักลงทุนตอบรับจองซื้อหน่วยเพิ่มทุน WHAIR ล้นหลาม ในราคาเสนอขายที่ 7.20 บาทต่อหน่วย ตอกย้ำความแข็งแกร่งควบคู่ไปกับโครงการระเบียงเขตเศรษฐกิจภาคตะวันออก หรือ EEC งานนี้ มีอัพไซด์สินทรัพย์เติบโตเพิ่มขึ้นแตะกว่า 13,000 ล้านบาท รับการเพิ่มทุนรอบล่าสุด